बाढ़ के हालात बताए; हरियाणा आने का दिया न्योता, जंगल सफारी का PM कर सकते हैं उद्घाटन
हरियाणा के मुख्यमंत्री मनोहर लाल बारिश से बने बाढ़ के हालातों के बीच दिल्ली दौरे पर निकल गए हैं। बताया जा रहा है कि मुख्यमंत्री शाम को प्रधानमंत्री नरेंद्र माोदी से मुलाकात करेंगे। साथ ही राज्य में बारिश से बने बाढ़ के हालातों की जानकारी देंगे।
हरियाणा के मुख्यमंत्री मनोहर लाल बारिश से बने बाढ़ के हालातों के बीच दिल्ली दौरे पर हैं। मुख्यमंत्री प्रधानमंत्री नरेंद्र मोदी के आवास पहुंच गए हैं, जहां दोनों के बीच मीटिंग शुरू हो गई है। मीटिंग में मुख्यमंत्री मनोहर लाल ने राज्य में बारिश से बने बाढ़ के हालातों की जानकारी दी है। संभावना यह भी है कि मुख्यमंत्री राज्य में हुए नुकसान के लिए केंद्र से सहायता राशि की मांग भी रखेंगे।
मुलाकात के बाद मुख्यमंत्री ने बताया कि मैं 2 से 3 महीने में प्रधानमंत्री से मिलता हूं। मुलाकात के दौरान हरियाणा में बड़े कार्यक्रम के लिए प्रधानमंत्री को निमंत्रण दिया है। अरावली के सफारी पार्क का शिलान्यास प्रधानमंत्री से कराया जाएगा। रेवाड़ी में AIIMS का भी पीएम को शिलान्यास का निमंत्रण दिया है।
राहुल हरियाणा में रहकर करें अपने शौक पूरे
राहुल गांधी के हरियाणा दौरे को लेकर मुख्यमंत्री मनोहर लाल ने कहा कि राहुल गांधी को हरियाणा में रहने का शौक है तो यही रहें। राहुल गांधी यहां रहेंगे तो बाकी हरियाणा कांग्रेस का झमेला भी खत्म हो जाएगा। राहुल गांधी अभी कुछ बने तो है नहीं यहां रहकर वह भी अपना दावा पेश कर दें।
गुरुग्राम में BJP की छोटी टोली मीटिंग में होंगे शामिल
दिल्ली के बाद मुख्यमंत्री मनोहर लाल गुरुग्राम में होने वाली छोटी टोली की मीटिंग में शामिल होंगे। इस मीटिंग में हरियाणा भाजपा प्रदेश अध्यक्ष ओम प्रकाश धनखड़, पार्टी प्रभारी बिप्लब देब और संगठन मंत्री रविंद्र राजू के साथ प्रदेश के तीनों महामंत्री मौजूद रहेंगे।
600 गांवों में भर चुका पानी
लगातार हो रही बारिश से हरियाणा में बाढ़ जैसे हालात हो गए हैं। सबसे ज्यादा तबाही राज्य के जीटी रोड बेल्ट में हो रही है। शहरों के साथ ही यहां के 600 गांव जलमग्न हो गए हैं। होम मिनिस्टर अनिल विज का गृह जिला अंबाला 40% तक डूब चुका है। राज्य के 7 नेशनल हाईवे डूब चुके हैं। सूबे का दिल्ली, पंजाब, हिमाचल प्रदेश से संपर्क पूरी तरह से टूट गया है।
इसको देखते हुए NHAI ने सफर करने वाले यात्रियों के लिए सफर नहीं करने का अलर्ट जारी किया है।
CM कर चुके इमरजेंसी मीटिंग
हरियाणा के सीएम बारिश के हालातों को लेकर इमरजेंसी मीटिंग कर चुके हैं। मीटिंग के बाद सरकार की और से भारी बारिश को देखते हुए आम जनता के लिए एडवाइजरी जारी की जा चुकी है। सरकार की ओर से कहा गया है कि यदि जरूरत ना हो तो घर से बाहर कम से कम लोग निकलें। किसी भी तरह के हालात से निपटने के लिए NDRF-SDRF को बुलाया गया है। राज्य के निचले इलाकों में लोग फंसे हैं तो उनके निकालने के किए प्रयास किए जा रहे हैं।
हेल्पलाइन नंबर किए जा चुके जारी
बारिश के चलते प्रभावित लोगों के खाने और पीने के सरकार ने पुख्ता इंतजाम कर लिए हैं। किसी भी तरह की समस्या के लिए बाढ़ हेल्पलाइन नंबर 1070, 1077, 112, 0172-2545938 पर लोग संपर्क कर सकते हैं। सीएम ने जिलों के सभी DC के साथ वीडियो कॉन्फ्रेंसिंग कर बारिश के चलते उत्पन्न हुए हालातों पर सीएम जानकारी ले चुके हैं। सीएम ने निर्देश दिए हैं कि आम नागरिक को किसी भी तरह की समस्या नहीं होने दी जाए। इसके साथ ही निचले इलाकों में फंसे लोगों को निकालने और खाने पीने की व्यवस्था प्रशासन के द्वारा सुनिश्चित की जाए।
CM ने रद किए सभी कार्यक्रम
मुख्यमंत्री मनोहर लाल ने अपने पूर्व निर्धारित सभी कार्यक्रमों को रद कर दिया है। साथ ही हरियाणा सिविल सचिवालय में इमरजेंसी मीटिंग बुलाकर अधिकारियों के साथ चर्चा की। मीटिंग में पूरे प्रदेश में बारिश के कारण उत्पन्न हुई स्थिति पर आवश्यक दिशा निर्देश दिए। मीटिंग में रेवेन्यू और डिजास्टर मैनेजमेंट, गृह विभाग, अर्बन लोकल बॉडी और ग्रामीण विकास मंत्रालय के अधिकारी शामिल रहे।
हिमाचल प्रदेश के CM से की बात
मुख्यमंत्री मनोहर लाल ने हिमाचल CM सुखविंदर सिंह सुक्खू से बात की है। हिमाचल में हरियाणा के कुछ लोगों के मनाली में फंसे होने की सूचना मिली थी। सीएम ने बताया कि हरियाणा के सभी नागरिक सुरक्षित हैं। हिमाचल सरकार के साथ मिलकर हालातों पर हरियाणा सरकार नजर रखे हुए है।